भारत में फिल्म पत्रकारिता की दयनीय दशा का कारण अवाम की लेखन विधा के प्रति उदासीनता है। दूसरी बात यह कि लेखन से जीवनयापन संभव नहीं है। प्रकाशन का यह हाल है कि विरल लेखकों को ही कुछ रॉयल्टी मिल पाती है। हमारे पाठक किताब नहीं खरीदते। आजकल सभी अखबारों में फिल्म के परिशिष्ठ प्रतिदिन होते हैं और सारे अखबारों में मुंबई के दोपहरिया अखबारों में प्रकाशित गॉसिप का अनुवाद प्रकाशित होता है। हम गॉसिप भी अपनी नहीं रचते। वह भी अनूदित है। फिल्म हमारा नया लोकगीत है जिसके साथ शास्त्रीयता का कोई मानदंड नहीं लगाया जा सकता।